L'Ajuntament de Bétera celebra el primer esdeveniment del projecte GASTRO4EU al costat de la Commune de Vimercate
15 de març de 2023

• Durant 3 dies una delegació italiana gaudirà a Bétera d'aquesta iniciativa europea que promociona la cultura gastronòmica mediterrània.

L'Ajuntament de Bétera lidera Gastronomy for European Citizenship (GASTRO4EU), un projecte europeu del programa Ciutadans, Igualtat, Drets i Valors que té com a objectiu la creació de vincles europeus i la transferència de coneixements entre municipis europeus amb la gastronomia com a eix.

D'aquesta manera, hui ha començat a Bétera la primera jornada d'aquest projecte que ha reunit en la localitat a més d'una vintena de participants vinguts del municipi de Vimercate a Itàlia per a produir un intercanvi de coneixements i experiències culturals en el camp gastronòmic. Un projecte amb un pressupost de 28.545€ que està cofinançat amb Fons Europeus i que va permetre donar a conéixer Bétera i la seua gastronomia més enllà de les seues fronteres.

Així mateix, la delegació de Vimercate gaudirà durant aquests dies de les Falles de Bétera. On les cinc comissions i la Junta Local Fallera s'han bolcat a participar en aquesta experiència gastronòmica per a més donar a conéixer des de dins la Setmana Fallera amb la seua història, tradició i costums.

Recepció

A primera hora del matí l'Alcaldessa de Bétera, Elia Verdevío, ha rebut a l'Ajuntament a la delegació italiana de Vimercate encapçalada pel President del Consiglio, Davide Nicolussi, Vicesindaco del Comune di Vimercate, Mariasole Mascia i al Public Officer in charge of EU projects in the Municipality, Gianluca Pinnelli.

Durant la recepció, Elia Verdevío, s'ha dirigit a la delegació amb paraules de benvinguda i alegria “per tindre-vos aquests dies a Bétera, coincidint amb les nostres benvolgudes Falles, per a gaudir de la nostra rica gastronomia, dels nostres productes més típics, de la nostra gent, la nostra cultura i les nostres tradicions, que indiscutiblement van lligades a nostres costums culinàries”.

Un moment en el qual l'Alcaldessa ha fet lliurament d'un llibre de patrimoni i d'un Alfabeguer, un detall ceràmic molt beterà perquè tinguen un trocet de Bétera en Vimercate i també ha convidat a les autoritats a signar en el Llibre d'Honor del Consistori.

Una visita marcada per les Falles

Per a aquests dies, 15, 16 i 17 de març, el Consistori ha preparat un programa d'activitats on també estan molt presents les Festes de Sant Josep.

En aquest sentit, hui tots i totes gaudiran d'una visita a València per a participar en una Mascletà. Una jornada matutina que finalitzarà amb un dinar en un dels restaurants del grup de restauració beterense El Gordo i el Flaco.

Mentre que aquesta vesprada seguiran amb una conferència sobre agricultura ecològica en el Saló de Plens del Castell gràcies a l'empresa local Naranjas del Carmen. Una empresa capdavantera en la localitat que es dedica a l'exportació de taronges i productes de quilòmetre zero cultivats en terres beteranes.

A poqueta nit, la delegació de Vimercate coneixerà de primera mà i al costat de les Falleres Majors de Bétera, Claudia Alemany i María Càceres, com es planten els monuments fallers i viuran des de dins l'ambient d'un casal al costat de la Falla Gran Via del Sud.

Segona jornada

Demà dijous 16, els veïns i veïnes de Vimercate participaran en un Showcooking organitzat per la Falla Gran Via de l'Est on aprendran a cuinar una paella. Primer començaran coneixent quins són els seus ingredients i l'origen dels mateixos per a després entrar en matèria amb la recepta d'aquest plat tan valencià que degustaran en finalitzar.

A la vesprada, la delegació italiana s'incorporarà als actes fallers i participaran com a espectadors en l'Ofrena al Xiquet de Bétera i en el lliurament de premis.

Últim dia

El divendres dia 17, els més de 20 participants visitaran l'empresa Naranjas del Carmen per a veure in situ el treball i la labor que realitzen dins del sector citrícola de Bétera així com degustant els seus productes de km 0 com el pesto d’alfàbega, la mel, la taronja de Bétera o la melmelada de taronja. Uns productes que s'elaboren de manera ecològica i artesanal i que són distribuïts a tota Europa. I a la vesprada partiran a Vimercate.

Amb aquest projecte, l'Ajuntament de Bétera vol posar en valor la seua agricultura, els seus productes i receptes típiques que es realitzen amb ells. Mostrant que la cultura, les festes i les tradicions estan innegablement unides a la gastronomia.